ΠΡΟΣ ΤΟ ΔΑΣΑΡΧΕΙΟ ΘΕΣΣΑΛΟΝΙΚΗΣ
ΟΔΟΣ ΚΑΡΑΤΑΣΟΥ 1 Τ.Κ. 54626-ΘΕΣΣΑΛΟΝΙΚΗ

ΚΟΙΝΟΠΟΙΗΣΕΙΣ ΠΡΟΣ
1] ΔΗΜΟ ΠΥΛΑΙΑΣ – ΧΟΡΤΙΑΤΗ
2] ΠΕΡΙΦΕΡΕΙΑ ΚΕΝΤΡΙΚΗΣ ΜΑΚΕΔΟΝΙΑΣ

Κυρία Δασάρχη,

Είναι από όλους παραδεκτό πως ζούμε σε ένα παραδεισένιο τόπο. Έχουμε την ευτυχία να έχουμε στα όρια του Δήμου μας ΕΝΑ ΥΠΕΡΟΧΟ ΔΑΣΟΣ.
Αλλά ,δυστυχώς , μέχρις εδώ φτάνουμε.
Εμείς προσπαθούμε «φιλότιμα» να καταστρέψουμε αυτόν τον πλούτο. Αδιαφορούμε για την καθημερινότητα του δάσους, κάνουμε ό,τι μπορούμε για να
Καταστρέφουμε τα μονοπάτια και να διώχνουμε τους λιγοστούς , πλέον , μόνιμους
κατοίκους του δάσους, δηλαδή την πανίδα που υπήρχε και που βαίνει μειούμενη,
από τις ανθρώπινες δραστηριότητες.
Μετά από προσεκτική αλλά ερασιτεχνική έρευνα που προσπαθήσαμε να κάνουμε, έχουμε να προτείνουμε μερικές ιδέες , που, νομίζουμε, πως θα βοηθήσουν στη βελτίωση και αναστροφή του κλίματος καταστροφής.

Οι προτάσεις μας είναι ενδεικτικές και χωρίς σειρά σπουδαιότητας βαλμένες
1. Ο περιορισμός των κυνηγών σε μικρότερη ζώνη άσκησης της δραστηριότητας τους , κρίνεται ανεπαρκής, κατά τη γνώμη μας. Θα έπρεπε η ζώνη απαγόρευσης να είναι μεγαλύτερη
2. Η ξύλευση των τελευταίων χρόνων, με τη μορφή που γίνεται, νομίζουμε πως κάνει ζημιά στο δάσος. Θα μπορούσε να οργανωθεί και να επιβλέπεται καλύτερα σεβόμαστε βεβαίως τις ανάγκες των συμπολιτών μας.
3. Η καταστροφή των μονοπατιών , δυστυχώς, συνεχίζεται. «Φιλότιμα» προσπαθούν γι’ αυτό οι μηχανοκίνητοι πάσης φύσεως. Δεν είμαστε αρνητικοί στο να κατασκευαστούν ειδικές πίστες και για τον μηχανοκίνητο αθλητισμό, σε ειδικούς χώρους.
4. Η παντελής έλλειψη πόσιμου νερού μέσα σ’ ένα τόσο πλούσιο σε πηγές δάσος
αποθαρρύνει τους περιπατητές ,τους στερεί τη χαρά που δίνει η ύπαρξη και αξιοποίηση πηγών δροσερού πόσιμου νερού, με κατασκευή παραδοσιακών βρυσών στις διαδρομές των περιπάτων.
5.Η έλλειψη τοποθεσιών ξεκούρασης- παρατήρησης -φωτογράφησης[κιόσκια],με οικολογικές προδιαγραφές.
6. Η έλλειψη κάδων για απορρίμματα στα μονοπάτια των περιπατητών. οι οποίοι
όμως θα αδειάζονται σε τακτά διαστήματα, δείχνει και έλλειψη οργάνωσης στην
προσπάθεια διατήρησης της καθαριότητος μέσα στο δάσος καθώς και την απομάκρυνση κινδύνων πυρκαγιάς.
7. Η επισκευή, σηματοδότηση και ίσως ο καθορισμός χρήσεων ορισμένων μονοπατιών από διαφορετικές ομάδες συνανθρώπων μας[Μονοπάτια περιπατητών,
Μονοπάτια ποδηλατών, Μονοπάτια αθλητών κ.λ.π.],καθώς και η δημιουργία Ειδικών διαδρομών για διάφορες δραστηριότητες , νομίζουμε, ως θα βοηθούσε στο «ζωντάνεμα» του βουνού, στην αύξηση της πεζοπορίας και της απόλαυσης που προσφέρει η Φύση, σε πολλές ομάδες συμπολιτών μας και όχι μόνον, χωρίς να δημιουργούν πρόβλημα οι δραστηριότητες κάποιας ομάδας στους υπόλοιπούς
χρήστες, ίσως δε αποβεί χρήσιμη και στην τόνωση της τοπικής αγοράς.
8. Θα πρέπει να απομακρυνθούν τα μπάζα του παράνομου κτίσματος που κατέρρευσε και βρίσκονται ‘ατάκτως ερριμένα’ στο πλάτωμα πριν από το καταφύγιο του Σ.Ε.Ο, καθώς επίσης να απομακρυνθούν και όλες οι μεταλλικές πινακίδες και σηματοδοτήσεις που βρίσκονται στην περιοχή και όχι οι δυο [2] ΜΟΝΑΔΙΚΕΣ ΞΥΛΙΝΕΣ ΚΑΙ ΚΑΛΑΙΣΘΗΤΕΣ πινακίδες, που τοποθέτησε ο Α.Σ.ΧΟΡΤΙΑΤΗΣ, στη μνήμη του 21χρονου Γρηγόρη Μακαρονίδη, του οποίου το όνομα θα πρέπει να δοθεί και επίσημα σε ένα κύριο μονοπάτι.
9. Θα πρέπει να δημιουργηθεί ένα οργανωμένο Γραφείο Πληροφόρησης και Καθοδήγησης των επισκεπτών του βουνού , στην αρχή της ανάβασης προς αυτό ,που θα συμβάλλει καθοριστικά στην ασφάλεια , την ευχαρίστηση και την άνεση των μετακινήσεων στη Φύση.
10. Ίσως θα πρέπει να ξαναδούμε το μέγα θέμα των κεραιών , τόσο των τηλεοπτικών όσο και των εξ ίσου βλαβερών ραδιοφωνικών, αυτή τη φορά με σοβαρότητα και υπευθυνότητα και όχι με υπεκφυγές.

Με την ευκαιρία επαναφέρουμε το ερώτημα της τύχης της συνολικής πρότασης της Κίνησης Πολιτών Χορτιάτη ,που κατατέθηκε στην Υπηρεσία σας με περίπου 2,000 υπογραφές προ διετίας.
Αυτά είναι μερικά από εκείνα που πρέπει να γίνουν , ώστε το τόσο όμορφο δάσος μας, να γίνει φιλικό στους φίλους του , όχι μόνο της περιοχής μας, αλλά και της ευρύτερης περιοχής , στην οποία τόσο κοντά αλλά και τόσο μακριά βρίσκεται ο «Παράδεισος» που λέγεται ΧΟΡΤΙΑΤΗΣ.
Ευνόητο είναι πως είμαστε, τόσο οι Διοικήσεις όσο και τα Μέλη μας , στη διάθεση οποιασδήποτε Αρχής , να προσφέρουμε ΕΘΕΛΟΝΤΙΚΑ την βοήθειά μας προς τις παραπάνω κατευθύνσεις.

ΤΟ ΔΑΣΟΣ ΑΝΗΚΕΙ ΣΕ ΟΛΟΥΣ ΚΑΙ ΠΡΕΠΕΙ ΝΑ ΤΟ ΑΠΟΛΑΜΒΑΝΟΥΝ ΟΛΟΙ ΧΩΡΙΣ ΑΠΟΚΛΕΙΣΜΟΥΣ ΚΑΙ ΑΠΑΓΟΡΕΥΣΕΙΣ , ΑΛΛΑ ΜΕ ΣΕΒΑΣΜΟ ΠΡΟΣ ΤΗΝ ΦΥΣΗ ΚΑΙ ΤΟΥΣ ΣΥΝΑΝΘΡΩΠΟΥΣ ΜΑΣ.

ΤΑ ΔΙΟΙΚΗΤΙΚΑ ΣΥΜΒΟΥΛΙΑ
Της ΚΙΝΗΣΗΣ ΠΟΛΙΤΩΝ ΧΟΡΤΙΑΤΗ
Του Α.Σ.ΧΟΡΤΙΑΤΗ